MASTER โชว์รายได้ Q1 โต 80% เดินหน้าเพิ่ม 10 ห้องผ่าตัด-เตียงผู้ป่วย หนุนกำไรพุ่ง
MASTER โชว์โค้งแรกปีนี้รายได้แตะ 435 ลบ. เติบโต 83% หนุนกำไรแตะ 72 ลบ. จ่อเพิ่มห้องผ่าตัดอีก 10 ห้อง-เพิ่มเตียงผู้ป่วย 10 เตียง และเตียงพักฟื้นอีก 12 เตียง รวมเป็น 20 เตียง หนุนศักยภาพการเติบโตยั่งยืน
MASTER โชว์โค้งแรกปีนี้รายได้แตะ 435 ลบ. เติบโต 83% หนุนกำไรแตะ 72 ลบ. จ่อเพิ่มห้องผ่าตัดอีก 10 ห้อง-เพิ่มเตียงผู้ป่วย 10 เตียง และเตียงพักฟื้นอีก 12 เตียง รวมเป็น 20 เตียง หนุนศักยภาพการเติบโตยั่งยืน
16 พ.ค. 2566

นายแพทย์ระวีวัฒน์ มาศฉมาดล ประธานเจ้าหน้าที่บริหาร บริษัท มาสเตอร์ สไตล์ จำกัด (มหาชน) หรือ MASTER โรงพยาบาลด้านศัลยกรรมเสริมความงามภายใต้ชื่อ “โรงพยาบาลมาสเตอร์พีช: Masterpiece Hospital” เปิดเผยว่า บริษัทฯ รายงานผลการดำเนินงานประจำไตรมาส 1/2566 (สิ้นสุดวันที่ 31 มีนาคม 2566) มีรายได้อยู่ที่ 435 ล้านบาท
โดยรายได้จากการศัลยกรรมอยู่ที่ 341 ล้านบาทเพิ่มขึ้น  77.97% จากปี 2565 และมีกำไรสุทธิ 71.55 ล้านบาท เพิ่มขึ้น 30.19% จากงวดเดียวกันของปี 2565 มีกำไรสุทธิ 54.96 ล้านบาท สอดคล้องกับตัวเลขรายได้จากการประกอบกิจการโรงพยาบาล 435 ล้านบาท เพิ่มขึ้น  83% จากงวดเดียวกันของปี 2565 สอดคล้องกับรายได้ที่เพิ่มขึ้นในทุกหัตถการ ทั้งศัลยกรรมเสริมจมูก ศัลยกรรมยุบโหนกตัดกราม ศัลยกรรมดูดไขมัน ศัลยกรรมหน้าอก ศัลยกรรมยกคิ้วและศัลยกรรมอื่นๆ เนื่องจากบริษัทฯ เพิ่มจำนวนแพทย์ และทำกิจกรรมส่งเสริมการขายเพิ่มขึ้น ส่งผลให้มีลูกค้าเข้ามารับบริการเพิ่มขึ้นอย่างก้าวกระโดด เมื่อเทียบกับงวดเดียวกันของปีก่อนหน้า
“ภายหลังการนำบริษัทฯ เข้าจดทะเบียนในตลาดหลักทรัพย์ เอ็ม เอ ไอ ในช่วงต้นปี 2566 ที่ผ่านมานั้น ยิ่งตอกย้ำความเชื่อมั่นให้กับนักลงทุนเป็นอย่างดี เพราะการระดมทุนในครั้งนี้เพื่อสนับสนุนการขยายธุรกิจ ด้วยวิสัยทัศน์มุ่งมั่นจะเป็นโรงพยาบาลด้านศัลยกรรมความงามแบบครบวงจรอันดับหนึ่งของประเทศไทย โดยมีบุคลากรที่มีประสิทธิภาพ การให้บริการที่มีคุณภาพ ผลประกอบการเป็นไปตามเป้าหมาย และตระหนักในความรับผิดชอบต่อสังคม” นายแพทย์ระวีวัฒน์ กล่าว
นางสาวลภัสรดา เลิศภานุโรจ รองประธานเจ้าหน้าที่บริหาร บริษัท มาสเตอร์ สไตล์ จำกัด (มหาชน) หรือ MASTER เปิดเผยว่า ในไตรมาส 1/2566  บริษัทฯ มีกำไรขั้นต้นจากการประกอบกิจการโรงพยาบาล 253.45 ล้านบาท เพิ่มขึ้น 86.18% จากงวดเดียวกันของปี 2565 สอดคล้องกับการเพิ่มขึ้นของรายได้จากการประกอบกิจการโรงพยาบาล ขณะที่อัตรากำไรขั้นต้นเพิ่มขึ้นจาก 57.25% ในงวดสามเดือนปี 2565 เป็น 58.16% ในงวดสามเดือนปี 2566 เนื่องจากอัตราค่าแพทย์ที่ลดลง และการบริหารจัดการต้นทุนยา เวชภัณฑ์และวัสดุสิ้นเปลืองที่ดีขึ้นอย่างต่อเนื่อง
“เรานำเงินที่ได้จากการระดมทุนในตลาดหลักทรัพย์ เอ็ม เอ ไอ เมื่อเดือนมกราคม 2566 มาใช้ขยายธุรกิจ เพิ่มการเติบโตในอนาคต เนื่องจากปัจจุบัน โรงพยาบาลมาสเตอร์พีชมีอัตราการใช้ทรัพยากรเกือบเต็ม 100% แล้ว เช่น ห้องผ่าตัด, เตียงผู้ป่วย และเตียงพักฟื้น ประมาณ 93% ซึ่ง MASTER เพิ่มห้องผ่าตัดอีก 10 ห้อง รวมเป็น 17 ห้อง, เพิ่มเตียงผู้ป่วยอีก 10 เตียง รวมเป็น 17 เตียง และเพิ่มเตียงพักฟื้นอีก 12 เตียง รวมเป็น 20 เตียง โดยจะเป็นส่วนเสริมให้ MASTER มีการเติบโตอย่างยั่งยืน” นางสาวลภัสรดา กล่าว
ทั้งนี้ สอดคล้องกับศูนย์พยากรณ์เศรษฐกิจและธุรกิจ มหาวิทยาลัยหอการค้าไทย ระบุว่า ธุรกิจการแพทย์ ติดอันดับ 1 ใน 10 อันดับธุรกิจดาวรุ่งของไทยในปี 2566 ยิ่งเป็นสิ่งตอกย้ำความเชื่อมั่นถึงศักยภาพการเติบโตของ MASTER โรงพยาบาลด้านศัลยกรรมเสริมความงาม ภายใต้ชื่อโรงพยาบาลมาสเตอร์พีช “Masterpiece Hospital” โดยเป็นหนึ่งในผู้นำโรงพยาบาลด้านศัลยกรรมเสริมความงามที่มีผลการดำเนินงานเติบโตแบบก้าวกระโดด